陳敏之亂，弘以侃為江夏太守，加鷹揚將軍。侃備威儀，迎母官舍，鄉裡榮之。敏遣其弟恢來寇武昌，侃出兵御之。隨郡內史扈瑰間侃於弘曰：“侃與敏有鄉裡之舊，居大郡，統強兵，脫有異志，則荊州無東門矣。”弘曰：“侃之忠能，吾得之已久，豈有是乎！”侃潛聞之，遽遣子洪及兄子臻詣弘以自固。弘引為參軍，資而遣之。又加侃為督護，使與諸軍並力距恢。侃乃以運船為戰艦，或言不可，侃曰：“用官物討官賊，但須列上有本末耳。”於是擊恢，所向必破。侃戎政齊肅，凡有虜獲，皆分士卒，身無私焉。後以母憂去職。嘗有二客來吊，不哭而退，化為雙鶴，衝天而去，時人異之。 服闋，參東海王越軍事。江州刺史華軼表侃為揚武將軍，使屯夏口，又以臻為參軍。 頃之，遷龍驤將軍、武昌太守。侃在州無事，輒朝運百甓於齋外，暮運於齋內。人問其故，答曰：“吾方致力中原，過爾優逸，恐不堪事。”其勵志勤力，皆此類也。 太興初，進號平南將軍，尋加都督交州軍事。及王敦舉兵反，詔侃以本官領江州刺史，尋轉都督、湘州刺史。敦得志，上侃復本職，加散騎常侍。時交州刺史王諒為賊梁碩所陷，侃遣將高寶進擊平之。以侃領交州刺史。錄前後功，封次子夏為都亭侯，進號征南大將軍、開府儀同三司。及王敦平，遷都督荊、雍、益、梁州諸軍事，領護南蠻校尉、征西大將軍、荊州刺史，余如故。楚郢士女莫不相慶。